b'\n_START_ARTICLE_\nAutomobil\n_START_SECTION_\nIstoric\n_START_PARAGRAPH_\n\xc3\x8en 1769, francezul Nicolas-Joseph Cugnot realizeaz\xc4\x83 un vehicul cu trei ro\xc8\x9bi propulsat prin for\xc8\x9ba aburului._NEWLINE_\xc3\x8en 1801, englezul Richard Trevithick realizeaz\xc4\x83 un fel de locomotiv\xc4\x83, numit\xc4\x83 Puffing Devil, dar care putea circula \xc8\x99i pe drumurile rutiere._NEWLINE_Contribu\xc8\x9bii de pionierat \xc3\xaen domeniul motoarelor cu ardere intern\xc4\x83 au adus: Nic\xc3\xa9phore Ni\xc3\xa9pce, Fran\xc3\xa7ois Isaac de Rivaz, Gustave Trouv\xc3\xa9 \xc8\x99i al\xc8\x9bii._NEWLINE_\xc3\x8ens\xc4\x83 inventatorul automobilului \xc3\xaen accep\xc8\x9bia modern\xc4\x83 este considerat Karl Benz._NEWLINE_\xc3\x8en 1878, acesta proiecteaz\xc4\x83 un nou tip de motor cu ardere intern\xc4\x83, mult \xc3\xaembun\xc4\x83t\xc4\x83\xc8\x9bit \xc8\x99i care va fi patentat un an mai t\xc3\xa2rziu.\n_START_SECTION_\nCompunerea automobilului\n_START_PARAGRAPH_\nP\xc4\x83r\xc8\x9bile principale ale oric\xc4\x83rui automobil sunt motorul, \xc8\x99asiul, caroseria \xc8\x99i partea electric\xc4\x83.\n_START_SECTION_\nMotor\n_START_PARAGRAPH_\nMotorul este sistemul fizic de generare a energiei mecanice care pune \xc3\xaen mi\xc8\x99care sistemul de transmisie al automobilului. Un motor este compus din dou\xc4\x83 p\xc4\x83r\xc8\x9bi: mecanismul motor \xc8\x99i instala\xc8\x9biile auxiliare.\n_START_SECTION_\n\xc8\x98asiu\n_START_PARAGRAPH_\n\xc8\x98asiul automobilului este ansamblul organelor \xc8\x99i instala\xc8\x9biilor care efectueaz\xc4\x83 preluarea \xc8\x99i transmiterea energiei mecanice de la motor  la ro\xc8\x9bile motoare, conducerea automobilului, sus\xc8\x9binerea \xc8\x99i propulsia lui. Se compune din transmisie, sistemul de conducere, organele de sus\xc8\x9binere, organele de  propulsie \xc8\x99i instala\xc8\x9biile auxiliare.Mai tine si motorul \xc8\x99i caroseria._NEWLINE_Sistem de transmisie_NEWLINE_Transmisia sau sistemul de transmisie preia, transmite, modific\xc4\x83 \xc8\x99i distribuie momentul motor la ro\xc8\x9bile motoare ale automobilului._NEWLINE_Sistem de conducere_NEWLINE_Sistemul de conducere asigur\xc4\x83 deplasarea automobilului pe traseul dorit.Este compus din  mecanismul de direc\xc8\x9bie \xc8\x99i sistemul de fr\xc3\xa2nare._NEWLINE_Sistem de sus\xc8\x9binere_NEWLINE_Organele de sus\xc8\x9binere suport\xc4\x83 greutatea automobilului \xc8\x99i preiau for\xc8\x9bele rezultate din propulsie fr\xc3\xa2nare \xc8\x99i rezisten\xc8\x9bele ce apar \xc3\xaen deplasarea pe drum a automobilului.Cuprind cadrul, carterele pun\xc8\x9bilor \xc8\x99i organele de suspensie._NEWLINE_Sistem de propulsie_NEWLINE_Sistemul de propulsie tansform\xc4\x83 mi\xc8\x99carea de rota\xc8\x9bie \xc3\xaen mi\xc8\x99care de transla\xc8\x9bie \xc8\x99i ajut\xc4\x83 automobilul s\xc4\x83 se sprijine pe drum sau pe sol._NEWLINE_Instala\xc8\x9bii auxiliare ale \xc8\x99asiului_NEWLINE_Instala\xc8\x9biile auxiliare  asigur\xc4\x83 confortul, siguran\xc8\x9ba circula\xc8\x9biei \xc8\x99i controlul exploat\xc4\x83rii automobilului.Ele sunt instala\xc8\x9bia de iluminat, instala\xc8\x9bia de semnalizare, instala\xc8\x9bia de \xc3\xaenc\xc4\x83lzire, instala\xc8\x9bia de aerisire, \xc8\x99terg\xc4\x83toarele de parbriz, etc.\n_START_SECTION_\nCaroserie\n_START_PARAGRAPH_\nCaroseria este partea principal\xc4\x83 a automobilului care are rolul de purt\xc4\x83tor al persoanelor sau m\xc4\x83rfurilor sau instala\xc8\x9biilor montate pe automobil, asigur\xc3\xa2nd izolarea \xc8\x99i autonomia \xc3\xaenc\xc4\x83rc\xc4\x83turii fa\xc8\x9b\xc4\x83 de restul automobilului \xc8\x99i de mediul \xc3\xaenconjur\xc4\x83tor._NEWLINE_Compunerea caroseriilor este dependent\xc4\x83 de destina\xc8\x9bia automobilului comport\xc3\xa2nd diferen\xc8\x9be conforme scopului pentru care sunt f\xc4\x83cute.\xc3\x8en general caroseriile automobilelor au o parte inferioar\xc4\x83 bazal\xc4\x83, orizontal\xc4\x83 (platform\xc4\x83), o parte lateral\xc4\x83 \xc8\x99i o parte superioar\xc4\x83 (acoperi\xc8\x99).\xc3\x8en plan orizontal se \xc3\xaemparte \xc3\xaen partea anterioar\xc4\x83, destinat\xc4\x83 conduc\xc4\x83turului automobilului \xc8\x99i partea posterioar\xc4\x83 destinat\xc4\x83 \xc3\xaenc\xc4\x83rc\xc4\x83turii (instala\xc8\x9bii, persoane, m\xc4\x83rfuri).\n_START_SECTION_\nDup\xc4\x83 particularita\xc8\x9bile constructive\n_START_PARAGRAPH_\nSe consider\xc4\x83 urm\xc4\x83toarele criterii de distinc\xc8\x9bie ale automobilelor: tipul motorului, tipul transmisiei, tipul propulsiei.'